Martin Lidegaard (RV), 2007-04-12:
Jeg vil da gerne sige på vegne af, jeg tror, jeg kan tillade mig at sige både Socialdemokraterne og De Radikale, at det da er rigtigt, at vi hellere havde set, at der var blevet lavet en merbevilling, sådan at vi havde fået flere penge til både fri forskning og energiforskning og -udvikling.
Regeringen ville kun holde sig til den samme kasse, og derfor skal vi jo så nu til at se, om vi kan finde midlerne til fri forskning andre steder.
Men det er jo en diskussion, der er passé.
Vi har været enige om, at der i hvert fald skulle penge til det her område, og derfor er vi selvfølgelig også glade for at kunne stå her i dag og sige, at vi som udgangspunkt går positivt ind i diskussionen om et nyt Energiteknologisk Udviklings- og Demonstrationsprogram i Danmark.
Det har faktisk været en radikal mærkesag, lige siden regeringen skar det væk, da den trådte til; for det var jo det historiske i det her, at man startede med at halvere forskningen og fuldstændig udslette al udviklingsstøtte til vedvarende energi i Danmark.
Det er godt, at vi nu er ved at komme på skinner igen.
Men jeg bliver også nødt til at sige ligesom Socialdemokraterne, at vi jo sidder midt i nogle forhandlinger – der er jo forhandlinger på hele energiområdet i øjeblikket – om forsknings- og udviklingsdelen.
Det er jo sådan, at regeringen i sin strategi har lagt op til, at de nuværende 500 mio. kr., man i alt bruger på forskning i og udvikling af vedvarende energi, skal stige til 1 mia. kr. i 2010.
Det er en målsætning, som vi fra radikal side støtter og synes er flot og også det rigtige niveau; det er, hvad vi kan nå at indfase på den relativt korte tid.
Men det er klart, at det her jo er en del af den samlede milliard, som det bliver om et par år, og derfor er det vigtigt for De Radikale, at vi, om jeg så må sige, får aftalt en overordnet nøgle – vi skal ikke ned i detaljerne, men en overordnet nøgle – der handler om: Hvor stor en del af den milliard skal vi bruge til det, man kunne kalde meget erhvervsorienteret udvikling?
Det er vi helt enige i at der skal bruges måske – et slag på tasken – 40-50 pct. til, og så skal vi have en del, som til gengæld går målrettet til helt fri forskning, som universiteterne og forskningsrådene skal have, så vi får en variation og også noget nedefra.
Endelig, som Socialdemokraterne også har været inde på, og som vi er enige med Socialdemokraterne i, skal der måske også være noget til noget systemforskning i en eller anden fordeling.
Den fordeling vil vi meget gerne have på plads, og det skyldes i al sin enkelhed, at Energiteknologisk Udviklings- og Demonstrationsprogram, som der ligger forslag om her, jo bl.a. er finansieret af forskningsmidler, og vi vil være sikre på, at der også er frie forskningsmidler på det her område.
Det er baggrunden for, at det vil være formålstjenligt i hvert fald at få den del af energiforliget på plads, inden vi skal til at trykke på de grønne knapper.
Den anden ting er, at det jo ikke er nogen hemmelighed, at Det Radikale Venstre har foreslået – og det har heldigvis fået varm støtte fra alle partier i Folketinget – at vi meget hurtigt får taget en beslutning om at etablere nogle energibyer i Danmark.
Det, der er tanken med det, er jo inden 2009, hvor vi skal være værter, at få sat gang i yderligere produktion og storproduktion af eksisterende teknologier, vise at der er et potentiale i at gå ind systematisk i en by og prøve at påvirke adfærden, prøve at bruge både eksisterende og nye teknologier og forsøge at vise, at det faktisk kan lade sig gøre i stor skala både at spare mere på energien og få mere vedvarende energi, end vi har i dag.
Det vil vi gerne have i gang nu, og vi frygter lidt, at hvis vi venter til efteråret, kan vi simpelt hen ikke nå at sparke den proces i gang inden 2009 – og så meget desto mere, hvis man nu flytter den store klimakonference fra 2009 til 2008;
jeg vil se det, før jeg tror det, men det er jo altså blevet foreslået af FN's generalsekretær, så det skal vi selvfølgelig tage alvorligt.
Så skulle vi ikke tage den beslutning, så vi kan komme i gang?
De to ting, altså en færdig fordelingsnøgle og som det andet en beslutning om energibyerne vil jeg gerne have, inden vi trykker på den grønne knap.
Til allersidst vil jeg sige, at jeg sådan set kun har et enkelt direkte spørgsmål til ministeren, som jeg håber vil høre, hvad der bliver sagt; det er ikke altid, ministeren gør det – heller ikke nu.
Et enkelt konkret spørgsmål til ministeren: Jeg går ud fra, at forligspartierne bliver taget med på råd i forhold til udpegning af bestyrelse og formand for det her program, inden det er en realitet; den lille bekræftelse vil jeg være glad for, og også gerne en bekræftelse af, at vi forsøger at få den del af vores energiforhandlinger færdige hurtigst muligt, sådan at vi kan nå at få det på plads, inden vi skal trykke på de grønne knapper her.